
Povjesničar koji ruši 
osnovna načela povijesne znanosti 
U povodu knjige M. Brandta, Život sa suvremenicima: 
Političke uspomene i Svjetonazor! 


Petar Korunić 


“Mudrost odgaja sinove svoje, 

i brine se za one koji je traže. 

Tko ljubi nju, ljubi život, 

i koji je rano traže, ispunit će se srećom." 
Biblija, Knjiga Sirahova, 4 


Kada se pojave knjige povjesničara, a pogotovo naših najstarijih znanstvenika 
na području povijesne znanosti, s kojima oni žele zaokružiti svoj dugogodišnji 
radni vijek i dati određene ocjene, od njih u svemu očekujemo pametan savjet. 
Od njih kao znanstvenika i pedagoga, koji su svoj život posvetili znanstvenoj is- 
tini, očekujemo da nam daju pouke: da nam otkriju one trajne vrijednosti na 
kojima su gradili svoj znanstveni i pedagoški rad. Danas su nam te mudre pou- 
ke, posebno one o načinu i putu daljnjeg razvoja povijesne znanosti, potrebnije 
no ikada ranije. ; 

S tim u vezi, a u povodu knjige M. Brandta (“Zivot sa suvremenicima: Poli- 
tičke uspomene i Svjetonazor“), moram postaviti pitanje: da li je knjiga o kojoj 
ću ovdje raspravljati, opravdala naša očekivanja? Donosi li ona neke vrijednosti 
i pouke koje mogu utjecati na razvoj povijesne znanosti ili na bolju organizaciju 
znanstvene zajednice povjesničarstva? Na žalost, čitajući je, uvjerio sam se da 
ona sadržajem i načinom izlaganja ne samo da ne daje rješenja i pouke, nego 
da još više produbljuje krizu povijesne struke. U tom sadržaju, punom gorčine i 
optužbi, autor je izgubio svaku mjeru i prešao granicu dopuštenog i uobičajenog. 
Ispitajmo stoga onaj dio njezina sadržaja koji se odnosi na povjesničare i na 
povijesnu struku. 

Prije svega, da li je riječ o historiografskom tekstu? Ne. Zašto onda uopće 
raspravljati o toj knjizi? Autor u podnaslovu knjige jasno ističe, a to je ujedno 
i naslov njezina prvog dijela, da je riječ o “političkim uspomenama". A_ politika 
i/ili “političke uspomene", bar u načelu, ne bi trebale imati veze s povijesnom 
strukom, jer je to znanstveno i pedagoško područje. Nužno ih je odijeliti. To 
od nas traži mudrost i oprez. Naime, znanost mora ostati autonomna i 
slobodna. Politika, ako se previše miješa u znanost, dokida njezinu slobodu i 


1 M. Brandt, Život sa suvremenicima: Političke uspomene i Svjetonazor, Zagreb 1996. 
*. Mišljenja sam, naime, da se povijesna znanost odnosno profesionalna historiografija, u cjelini uzev, danas 
nalazi u krizi o kojoj ću detaljnije govoriti u posebnoj studiji. 


364 


Rad.—Zavod hrvat. povij. vol. 29, 1996, P. Korunić, Povjesničar koji ruši ... (364—383) 


autonomnost. Zašto onda u okviru “političkih uspomena“ promatrati povijesnu 
struku i povjesničare, pogotovo ako oni nisu bili političari i/ili “politikanti*? Ili 
je ovdje netko ipak možda bio politikant? 

Ako samo letimično prelistamo ovu knjigu (njegove “političke uspomene") 
lako ćemo zamijetiti da M. Brandt stalno govori o povjesničarima i o Odsjeku 
za povijest Filozofskog fakulteta u Zagrebu. On je bio dugogodišnji član toga 
Odsjeka, svjedok, kako on ističe, mnogih zbivanja i događanja. To je, dakle, 
knjiga posebne vrste memoara i ispovijedi O “suvremenicima“ s kojima je autor 
dijelio “Život“ (“život sa suvremenicima“). On se o njima, posebno kada je riječ 
O povjesničarima i o Odsjeku za povijest, što nas u ovom slučaju jedino 
zanima, izražava krajnje kritično i negativno. On u svojim “političkim 
uspomenama“ stalno naglašava da želi “izreći apsolutnu istinu, i to: i kao 
svjedok mnogih događaja i kao povjesničar, dakle i kao znanstvenik. Ali pritom, 
kako ću pokazati, M. Brandt u svom tekstu ne slijedi znanstvene metode, već 
štoviše on razara osnovna načela povijesne znanosti i ruši njezine najvažnije 
vrijednosti. 

3. M. Brandt je najžešći napad usmjerio prema pokojnom prof. J. Šidaku. 
Napadajući prof. Sidaka, jednog od najuglednijih povjesničara i pedagoga na _Od- 
sjeku za povijest, on je napao i druge povjesničare. Naime, prof. J. Sidak 
svojim je svestranim radom (kao znanstvenik, kao pedagog i kao dugogodišnji 
urednik  “Historijskog zbornika“), a posebno sa svojim golemim znanjem i 
izuzetnom sposobnošću koju je iskazivao kao mentor, mnogo utjecao na razvoj 
povijesne struke u cjelini. 

Taj veliki doprinos prof. Šidaka razvoju povijesne struke od 1945. godine da- 
lje otkrivamo na svim razinama: na području povijesne znanosti uopće, na 
području razvoja i organizacije hrvatske historiografije, na području organizacije 
Odsjeka za povijest i Filozofskog fakulteta, na području uredništva znanstvenog 
časopisa i na području mentorstva i odgajanja brojnih generacija povjesničara. 
Posebno se isticao kao vrstan pedagog i predavač.ž O svemu tome postoji povi- 
jesna građa, na osnovi koje pripremam opsežniju studiju. 

Međutim, kako M. Brandt ocjenjuje prof. J. Sidaka i njegov rad a preko 
njega 1 sve one povjesničare koji su s njim surađivali i napokon kako prikazuje 
rad i organizaciju Odsjeka za povijest u cjelini? Ocjenjuje ih krajnje negativno i 
krajnje subjektivno. No, da bih mogao o tome dalje raspravljati, a budući da 
moje riječi ne pogađaju bit njegovih ocjena koje donosi u svojim “političkim us- 
pomenama", nužno je da najprije upoznamo što M. Brandt kaže za prof. 
Šidaka a time i za Odsjek u cjelini: 

Prvo, o osobinama prof. Sidaka: 
a) on je krajnje “ambiciozan i beskrupulozan", egoista i “spletkar*; bio je 

“mrzitelj" ljudi; 

b) služi se svim mogućim sredstvima (spletkama, lažima, zlostavljanjima, proga- 
njanjem ljudi itd.) samo da bi ostvario svoje “ultraambiciozne ciljeve"; 

C) ima posebnu “poznatu retoričnost" koju takoder vješto koristi da bi ostvario 
svoje egoistične ciljeve; : 

d) često iskazuje “pomamno neprijateljstvo“ (to je dakako posebno “Sidakovo 
pomamno neprijateljstvo“) prema “njemu nepoćudnim ljudima; 

e) onemogućava druge da napreduju u struci tako što “gotove" disertacije 

“zadržava u svojoj ladici" i do tri godine; 

f) “njemu  nepoćudnim ljudima“  odugovlači s objavljivanjem radova u 

“Historijskom zborniku"; 

g) vrlo vješto organizira “kampanje“ protiv “sebi nepoćudnih ljudi" i proganja 
ih; 


2 Usp. o tome: Šidakov zbornik, Historijski zbornik XXIX-XXX, Zagreb 1976.-77., str. 1-11 


365 


Rad.—Zavod hrvat. povij. vol. 29, 1996, P. Korunić, Povjesničar koji ruši ... (364—383) 


h) vrlo vješto “podjarmljuje ljude" i manipulira s njima; budući da je “bio 
kadar učiniti sve“, Sidak je “naprasito 1 silovito“ polemizirao s drugima, 
ugrožavao im život i time ih “namjerno namjeravao usmrtiti? itd. 

Drugo, o “ultraambicioznim ciljevima“ prof. Sidaka: 

a) krajnji cilj prof. Sidaka bio je da bude izabran za profesora na Katedri za 
hrvatsku povijest; 

b) da bude izabran za akademika; 

c) da na Odsjeku za povijest te na Filozofskom fakultetu i u Akademiji 
znanosti i umjetnosti, a preko njih i u svim znanstvenim institucijama, u 
svojim rukama koncentrira i zadrži svu moć; 

d) na taj način da zagospodari hrvatskom historiografijom 1 cjelokupnom povijes- 
nom strukom: “taj uspjeh omogućio bi Sidaku totalnu diktaturu u povijesnoj 
znanosti u nas“, itd. . 

Treće, o posebnim “metodama“ prof. Sidaka: 

a) Sidak se služi svim sredstvima da bi ostvario “ultraambiciozne ciljeve jednoga 
egoista?; 

b) on je “onemogućavao pravomoćni izbor“ nastavnika na Fakultetu; B 

c) on je “šikanirao* i proganjao “sebi nepoćudne ljude“, to je tzv. “Sidakova 
metoda proganjanja njemu nepoćudnih ljudi"; 

d) primjenjivao je “metode otezanja“, tj. “gotove" disertacije je “zadržavao u 
svojoj ladici" sa ciljem da spriječi obranu i da otegne stručno napredovanje 
pojedinaca (izbor za “docenturu“); 

e) ako dakle ima nekog interesa, u cilju njegovih spletki, on je “onemogućavao 
doktoriranje*; 

f) on je “podjarmljivao ljude“ na Odsjeku za povijest; 

g) Sidak je stvarao neprijateljstva i razvijao “kampanje“ protiv pojedinaca i pro- 
tiv njihovih knjiga i radova; 

h) on će “učiniti sve što može“ samo da bi drugome onemogućio da dobije no- 
vac za znanstvena putovanja; 

i) Sidak se svađa sa “sebi nepoćudnim ljudima“, a osobito s povjesničarima, 
koje je “mrzio i proganjao do smrti"; “neprijateljstvo medu njima trovalo je 
odnose na Odsjeku za povijest i polariziralo ljude"; 

j)) vrhunac svega toga jest da je Sidak bio spreman na sve, čak da svjesno i 
“namjerno usmrti“: on je “sebi nepoćudne ljude? toliko “silovito i naprasito 
napadao", kao na primjer _ prof. M. Baradu, “svjestan da mu pogoršava 
zdravstveno stanje", a to je radio zato jer ga je “namjerno namjeravao 

. usmrtiti"; : 

Cetvrto, o odnosu prof. J. Sidaka prema M. Brandtu: 

a) Brandt je o 1951. godine. bio izabran za “predavača na predmetu 
“Novovjekovna hrvatska povijest" u Odsjeku za povijest, ali je taj 
“pravomoćni izbor“ prof. Sidak “onemogućio. 

b) Brandt je zatim 1952. godine bio izabran za asistenta na predmetu “Opća 
povijest srednjeg vijeka" u istom Odsjeku; međutim, prof. Sidak ga je odmah 
počeo “proganjati“. 

c) Zbog “unutrašnjih razračunavanja“ u Akademiji, M. Brandt je dakle “prešao“ 
na Filozofski fakultet; a o tome je zaključio ovo: “Ali upravo to me je, na 
Fakultetu, bacilo u ambijent Sidakovih spletki, gdje sam postao jednim od ci- 
ljeva njegove mržnje sve do kraja njegova života“ (str. 185). 

d) Brandt je na Filozofskom fakultetu “volio i poštivao svoga profesora" M. 
Baradu. Cijenio ga je “kao vrsnog znanstvenika" i kao “sina drevnoga 
hrvatskoga tla u Dalmaciji". Na drugoj strani, “Sidak je oko sebe skupljao 
svoje podanike koji su stvarali karijeru dodvoravajući se njegovoj silničkoj 
moći“. U to “sluganstvo ubrajala se nelojalnost prema Baradi". A onda je 
zaključio ovo: “Ja tim putem nisam mogao ići, a to je bilo dovoljno da me 

f) 


8) 


j) 


k) 


izvrgne zlostavljanjima koja su potrajala 30 godina. Ipak, za sve to vrijeme 
nikad nisam učinio ni jednu gestu da Šidaku uzvratim za njegova zlodjela. 
Smatrao sam da mu svagdje moram uzvraćati *kruhom? na njegovo obaranje 
kamenih stijena na mene. Za takve postupke imam i danas živih svjedoka.? 
str. 1685 

i. A 1954. god. na Filozofskom fakultetu “prijavio doktorsku tezu; 
međutim, “oko održavanja obrane i promocije vodile su se velike borbe. 
Sidak je poduzimao sve da odgodi obranu", a na “samoj obrani" ga je 
“šikanirao“. (str. 55) 

“Odmah nakon toga", tj. “krajem 1954. godine", M. Brandt je “prijavio 
habilitaciju"; tim se “postupkom dobivala docentura"; međutim, SŠidak je “i 
Opet primjenjivao metode otezanja“, tako da “su u svemu protekle dvije i 
pol godine" (na drugom mjestu kaže “tri godine") do njegova “natječaja za 
docenturu i izbora za to nastavničko mjesto", tek 1957. godine, iako je 
“Katedra na kojoj je bio asistent bila vakantna i redovna se nastava nije 
obavljala“; to je bila posebna Šidakova “metoda proganjanja". (str. 55-64) 
Brandt je u međuvremenu objavio 1955. god. “docentsku habilitacijsku raspra- 
vu“ kao knjigu pod naslovom “Wyclifova hereza i socijalni pokreti u Splitu 
krajem XIV. stoljeća“; međutim, Šidak je odmah organizirao “kampanju? 
protiv njegove knjige. 

Nadalje, prof. Sidak je M. Brandtu onemogućavao i otezao da objavi njegove 
znanstvene radove u “Historijskom zborniku. 

Napokon, kao kruna svega, prof. Sidak je (zajedno s drugim povjesničarima 
na Odsjeku za povijest) onemogućavao M. Brandtu da se bavi istraživanjem 
hrvatske povijesti. 

Na taj način Sidak mu se je pokazivao kao “najljući neprijatelj", ali je ipak 
Brandt “vjerovao“ da “svom najljućem neprijatelju treba uzvraćati dobrom, a 
ne zlom“. 

Prema tome, prof. Šidak je M. Brandta neprestalno “proganjao, mrzio, bio 
mu je “najljući neprijatelj", onemogućavao mu je da napreduje u struci, ote- 
zao je s objavljivanjem njegovih znanstvenih radova, onemogućavao mu je da 
se bavi hrvatskom povijesti, “zlostavljao" ga je preko 30 godina itd. 


Peto, o posljedicama takve Sidakove “kampanje: 


2) 


b) 


Na sve to, tj. na sve spomenute “Sidakove manevre", M. Brandt je “gledao? 
kao “na bolesne pojave koje prije svega treba žaliti". Ali posljedice su ipak 
bile slijedeće. 

“Do kraja pedesetih godina", zbog svih navedenih razloga, Brandt se “našao 
u potpunoj znanstvenoj blokadi". Nije mu “bilo dopušteno da piše o hrvat- 
skoj povijesti" i “iz nje" su ga, “svaki iz svojih razloga", “potiskivali svi*: G. 
Novak, V. Bogdanov, J. Sidak i N. Klaić. 

Brandt se tako našao u “potpunoj izolaciji". O posljedicama svega toga on u 
svojim “političkim uspomenama" svjedoči ovo: “Svi ti događaji, koji su se re- 
dali više od deset godina gotovo su me slomili. Srušila se u meni svaka 
vjera da će međuljudski odnosi u društvu koje su proglašavali novim, ikada 
biti sazdani na časnim, istinoljubivim i korektnim međuljudskim kriterijima. 
Gubio sam volju za život i rad." A onda je, nakon što je naslijedio imetak 
od roditelja i prodao ga, kupio “jedno osebujno zemljište u ribarskom seoce- 
tu Vrboska na otoku Hvaru“, gdje je započeo graditi kuću. Godine 1960. 
kuća je sagrađena ali nije “dovršena do kraja", jer je trebalo urediti “unutra 
i okoliš“. Sve je to, bježeći iz Zagreba svako ljeto na Hvar, uradio sam: 
“Sve sam to, svakoga ljeta, od lipnja do kraja rujna, uradio sam. Hrpu lom- 
ljena kamena pretvorio sam u niz terasa, tesao i betonirao zidiće, u kamenu 
dubao okrugle podzidane jame i u njih dovozio plodnu zemlju, sadio 
čemprese, oleandre, lavandu i ružmarin, breskve i lozu, tucao kameni šljunak 

i njime posipao staze 1 dvorište, podizao ogradu oko terena od suhozida. A 
uveče, ako nisam bio tjelesno suviše umoran, čitao sam i pisao. — Boravci i 
rad u Vrboskoj pomogli su mi da savladam beznađe, i kad bih se podjesen 
vraćao u Zagreb imao sam dovoljno snage za rad na Fakultetu, u potpunoj 
izolaciji, posvećujući se isključivo nastavi: predavanjima, ispitima i znanstveno- 
istraživačkom radu." 

Nakon tih riječi, nakon što smo preko njegovih “političkih uspomena“ upoz- 
nali sve te strahote i tragedije, pogledajmo ipak jesu li njegove “uspomene isti- 
nite. To svakako moramo. Jer kakve su se to strahote 1 “katastrofe“ događale 
na Odsjeku za povijest? Ako je sve to istina, a M. Brandt nas uvjerava da on 
govori istinu, onda su ta “zlodjela“ u svakom pogledu uzrokovala mnoge trage- 
dije i “katastrofe“ (on kaže: “sve se uvijek svršava katastrofama"). 

Prvo, najveća “katastrofa" pogodila je dakako samog M. Brandta. Mogao je 
postati vrsni povjesničar, ali je to svojim “zlodjelima“ omeo Sidak, a njemu su 
u tome pomagali svi oni koje je on “podjarmio* i koji su postali njegovi 
“otvoreni i apsolutni privrženici', a to je većina nastavnika na Odsjeku za 
povijest. Zbog svega toga M. Brandt se je povukao u osamu i izolaciju. 
Umjesto da ostane u Zagrebu, da radi u arhivima i da piše naučne rasprave, 
on je svako ljeto morao pobjeći na predivni sunčani Hvar i tamo “tucati 
kameni šljunak" te “tesati i betonirati zidiće"! Zašto je tu “kaznu“ morao 
podnositi? : 

Koliko znam, prof. J. Sidak je za to vrijeme, svako ljeto, ostajao u Zagrebu 
i radio: radio u arhivima, pisao rasprave, uređivao znanstveni časopis, vodio 
mnoge razgovore sa suradnicima, pomagao mladim povjesničarima, čitao im 1 is- 
pravljao radove itd. 

No, nakon što sam pročitao Brandtove “političke uspomene", i nakon što su 
me one osvijestile, sada mi se ipak čini da je sve to prof. Sidak radio iz čiste 
zlobe: samo da bi mogao još više ojačati svoju “silničku moć"! Neozbiljno. 

Drugo, ove su “katastrofe" svakako morale poremetiti organizaciju i rad na 
Odsjeku za povijest u cjelini. Ako je sve to istina, te su “katastrofe“ bile gole- 
mih razmjera! 

Treće, te su “katastrofe dakako morale poremetiti i razvoj hrvatske historio- 
grafije itd. 

Budući da M. Brandt u svojim “političkim uspomenama“, kako smo vidjeli, 
donosi “nove spoznaje“ o svemu tome, nova svjedočanstva o tim zbivanjima 
važnim za sve nas, moram najprije ispitati: a) da li je u otkrivanju “apsolutne 
istine“ primijenio neku novu znanstvenu metodu, jer on kaže ovo: “ili ću istinu 
izreći ja, ili će ona za vazda ostati sakrivena"; b) da li je svoje “uspomene*" os- 
nivao na povijesnim izvorima, jer on istinu “izriče“ 1 kao povjesničar, dakle kao 
znanstvenik. 

Nakon što sam proučio njegove “političke uspomene“ zaključio sam da su 
one novost samo utoliko što je on sada svoje “uspomene" napisao i time ih 
“ovjekovječio"; do sada ih je, preko 40 godina, širio samo usmenim putem, svu- 
gdje i na svakom koraku, u svakoj prilici. No idemo redom. 

M. Brandt u svojim “političkim uspomenama" nije primijenio, niti je to mo- 
gao, neku novu znanstvenu metodu. Novost je jedino u tome, uvjerili, što on 
sada područje znanosti i pedagogije promatra preko “političkih uspomena", 
dakle unutar politike. Na drugoj strani, kada je riječ o vjerodostojnosti njegovih 
tvrdnji, jedno je sigurno: on se na povijesne izvore ne poziva, za njega oni ne 
postoje! Da li možemo zamisliti povjesničara, koji želi “izreći“ istinu, a ne 
poziva se na izvore? 

Ne pozivajući se dakle na izvore, on svoje “uspomene“ o tim “katastrofama? 


3 M. Brandt, Život sa suvremenicima, nav. djelo, str. 67-68 

isključivo osniva na subjektivnom doživljaju: na temelju osobnog iskustva, donosi 
ih kao “svjedok istine", kao suvremenik tih zbivanja i, što je po njemu najmje- 
rodavnije, donosi ih kao čovjek čvrstih uvjerenja u istinu i istinoljubivost, donosi 
ih kao čovjek koji “ne pozna laži", kao čovjek koji vjeruje da samo “svekolika 
himnička dobrota“ i istina može postati “temelj opstanka". 

Prema tome, M. Brandt svoja svjedočanstva o svemu što sam naveo ne osni- 
va na dokumentima i na povijesnim izvorima, već isključivo na subjektivnom 
doživljaju. Zapravo, dokumenti ga demantiraju. Zato se na njih i ne poziva. 
Međutim, on dobro zna da “povijesnu istinu" o spomenutim zbivanjima i 
“tragedijama“ moraju “izreći" povjesničari. U tom smislu on donosi ove riječi: 
“Obično se kaže "povijest će reći istinu o nekom zbivanju. Praktički to znači da 
će tu istinu izreći povjesničari.“ 

Dakako, povjesničar kao znanstvenik, ako to jest, može “istinu izreći“ o ne- 
kom zbivanju prije svega na osnovi povijesnih izvora. Ali, iako povjesničar po 
struci, M. Brandt se ne poziva na povijesne izvore. Očito je uvjeren da o 
svemu tome nema povijesnih izvora i da će on, kao “još jedini živi svjedok tih 
događaja", zauvijek “izreći jedinu i apsolutnu istinu. 

Na sreću, o svemu tome imamo obilje izvanrednih povijesnih izvora. Nalaze 
se u Arhivu Filozofskog fakulteta u Zagrebu. Arhiv je veoma dobro sređen. U 
tom Arhivu nalazimo vrijedne dokumente koji sežu od otvaranja našeg 
Sveučilišta 1874. godine do danas. Na temelju te bogate povijesne građe 
možemo rekonstruirati gotovo sve važnije događaje na Filozofskom fakultetu u 
prošlosti. Možemo pratiti povijest — pojedinih — predmeta, povijest — pojedinih 
katedara te Odsjeka za povijest i svih Odsjeka i Fakulteta u cjelini. Postoje 
dokumenti o svakom  nastavniku (osobni spisi), o njegovom doktoratu, o 
napredovanjima, o onome što je radio. Tu se nalaze brojni dokumenti i 
izvještaji o svim disertacijama, magisterijima i naučnim radovima, projektima i 
nastavnim planovima. Posebno su dragocjeni zapisnici sjednica Fakultetskog vijeća 
(danas: Znanstveno-nastavnog vijeća). Svi ti dokumenti svjedoče o aktivnosti 
nastavnika na razini nastavnog predmeta, katedre, Odsjeka, na razini Fakulteta i 
napokon na razini Sveučilišta 1 Hrvatske. Posebno su, nadalje, dragocjeni 
dokumenti o studentima. Predivna je i bogata ta povijesna građa. Odsjek za 
povijest je na svojoj sjednici prihvatio prijedlog da na osnovi te građe napišemo 
povijest pojedinih predmeta, katedara 1 povijest Odsjeka u cjelini od 1874. god. 
do danas. 

Imajući dakle na umu tu povijesnu građu, provjerimo tvrdnje M. Brandta na 
povijesnim izvorima: ispitajmo da li su istinite njegove tvrdnje o spomenutim 
“katastrofama“ i “izvorima zla" na Odsjeku za povijest, a koje on donosi u 
svojim “političkim uspomenama". 

Ako pažljivo pročitamo njegovu knjigu lako možemo uočiti ovo: za sve nave- 
dene tvrdnje o silnim “zlodjelima“ 1 “katastrofama“ na Odsjeku za povijest on 
donosi vrlo malo konkretnih dokaza, i to samo dokaza subjektivne naravi. Ispi- 
tajmo sve to i krenimo tragom njegovih najjačih dokaza na osnovi kojih je stva- 
rao svoje zaključke. 


Slučaj vezan uz disertaciju i docenturu M. Brandta. Svoj najjači dokaz da ga 
je prof. J. Sidak “proganjao“ i “izvrgnuo neizmjernim zlostavljanjima“, M. 
Brandt vezuje uz obranu disertacije i uz “postupak dobivanja docenture". Idemo 
redom. Najprije upoznajmo neke osnovne podatke, a zatim njegov tekst o tome. 
a) Brandt je 1952. god. izabran za asistenta na Filozofskom fakultetu na pred- 
metu “Opća povijest srednjeg vijeka" u Odsjeku za povijest. Na tom 
Fakultetu radi od 26. kolovoza 1952. godine. 
b) Od listopada 1952. do prosinca 1953. god. boravi na specijalizaciji u Parizu i 
Londonu. Za to vrijeme nastavlja raditi na disertaciji i na habilitacijskoj ras- 

pravi, koje je prije više godina započeo u Zagrebu.“ 

C) O prijavi i obrani disertacije on piše slijedeće: “Poslije povratka iz Engleske 
podnio sam Fakultetu prijavu doktorske teze. Kao ocjenjivači određeni su 
profesori Barada, Gortan (za latinski jezik) i Sidak. Oko održavanja obrane i 
promocije vodile su se velike borbe. Sidak je poduzimao sve da odgodi obra- 
nu, a na samoj obrani toliko me je šikanirao da su profesori Barada i Gor- 
tan otvoreno protestirali pred cijelim auditorijem.?> 

d) O habilitaciji i o dobivanju docenture piše ovo: “Odmah nakon promocije 
prijavio sam (krajem 1954.) i habilitaciju. Tada se tim postupkom dobivala 
docentura. Katedra na kojoj sam bio asistent bila je još vakantna i redovna 
se nastava nije obavljala. Imenovana je komisija u koju su ušli profesori Ba- 
rada, Milko Kos iz Ljubljane (tajnik Slovenske akademije nauka) i Sidak. On 
(tj. prof. Sidak; op. P. K.) je i opet primjenjivao metode otezanja, tako da 
su u svemu protekle dvije 1 pol godine do moga natječaja za docenturu i iz- 
bora na to nastavničko mjesto (1957.)". : 

e) Nakon što je uz to naveo i neka druga “zlodjela“ prof. Sidaka i drugih 
povjesničara prema njemu, naveo je ovo: “Svi događaji koji su se redali pos- 
ljednjih sedam godina, od 1950. do 1957. veoma su me se teško dojmili. 
Gubio sam volju za rad i želio sam se okaniti povijesti. Povukao sam se u 
sebe i čitao beletristiku. (...) Potpuno sam zanemario svaki trud oko osobne 
afirmacije. I sam svoj položaj na Fakultetu prepustio sam vremenu. Bilo mi 
je dodijeljeno pravo da studentima predajem kolegij o srednjovjekovnoj histo- 
riografiji i da održavam ispite. Obavljao sam sve to savjesno, u uvjerenju da 
docenturu neću dobiti nikad.?/ 

f) O tome zatim ponovo piše ovo: “Do moga izbora za docenta došlo je tek 
1957. dvije i pol godine nakon što sam predao Vijeću habilitacijsku raspravu. 
Ali, Sidakovi manevri koji su takvo otezanje, suprotno nastavnoj potrebi za 
popunjenjem katedre, ostvarivali, nisu me više pogađali. Gledao sam na njih 
kao na bolesne pojave koje prije svega treba žaliti.?? 

g) Na kraju je o tome zaključio: “U tom razdoblju zadesio me je na stručnom 
planu još jedan težak udarac. Godine 1957. umro je profesor Barada, i ja 
sam se našao potpuno osamljen na Fakultetu. Nakon što sam 1954. podnio 
svoju docentsku habilitacijsku raspravu, pa je ona 1 obranjena te godine, do- 
centuru sam dobio tek tri godine kasnije (1957.) a o tome je, poslije 
Baradine smrti, odlučivao isključivo Sidak." 

Stvarnost je, međutim, bila potpuno drugačija. Od svega toga što tvrdi M. 
Brandt gotovo ništa nije istina. 

O izboru M. Brandta za asistenta. Prilikom izbora M. Brandta za asistenta 
1952. godine, prof. Sidak se na sjednici Fakultetskog vijeća od 10. lipnja 1952. 
založio za taj izbor. Smatrao je “potrebnim da kao predstojnik seminara (tj. 
nastavnog predmeta: Opća povijest srednjeg vijeka; op. P. K.) za koji Brandt 
treba da bude izabran istakne ove Brandtove prednosti: poznavanje više jezika i 
materijalističko shvaćanje povijesti, 10 kao osnovnog preduvjeta za svaki ozbiljni 
rad na historijskoj nauci." Budući da spomenuti seminar iz Opće povijesti 
srednjeg vijeka, nastavio je prof. Sidak, “oskudijeva prije svega na pismenim 
radnjama studenata", 1 s obzirom na “mogućnost da se studentima olakša rad 
na upoznavanju izvora i literature", on je predložio da se Brandtu “povjeri 


4 Arhiv Filozofskog fakulteta, M.Brandt, osobni spisi, biografije, izvještaji. 

5 M. Brandt, Život sa suvremenicima, nav. djelo, str. 55 

6 M. Brandt, Život sa suvremenicima, nav. djelo, = 55-60 

7M. Brandt, Život sa suvremenicima, nav. djelo, str. 59-60 

Šš M. Brandt, Život sa suvremenicima, nav. djelo, str. 60 

9 M. Brandt, Život sa suvremenicima, nav. djelo, str. 63-64 

10 Usp. o tome: M. Brandt, Današnje naše mogućnosti upoznavanja materijalističkog pogleda na historiju, 
Historijski zbornik I, Zagreb 1948. 

briga oko proseminara sa tim zadacima“. Mislio je “da se to može uraditi jer 

je Brandt već nekih pet godina asistent u Historijskom institutu Akademije i uz 

to dovršava svoju disertaciju". Na kraju Je prof. Sidak podržao prijedlog da se 

M. Brandta izabere za asistenta 1 izjavio da će kao “pročelnik obaju seminara 

za opću povijest srednjeg i novog vijeka pružiti Brandtu svu moguću pomoć i 

suradnju“. Na prijedlog prof. G. Novaka 1 prof. Sidaka prešlo se na izbor i M. 

Brandt je bio izabran većinom glasova,!! 

Tu jasno vidimo da se je prof. Sidak, već prilikom izbora M. Brandta za 
asistenta, zauzeo za njega i javno mu obećao “svu moguću pomoć i suradnju. 
To što je obećao nije nikada prekršio. O tome ću kasnije više reći, kao i o 
Brandtovu izboru za “predavača“ na novovjekovnoj hrvatskoj povijesti u Odsjeku 
za povijest 1951. godine, ali se sam “zahvalio“ na tom izboru. 

O disertaciji. Kada se krajem 1953. vratio iz Engleske, M. Brandt je 
početkom 1954.  Fakultetskom vijeću Filozofskog fakulteta podnio “prijavu 
doktorske teze".!ž Predsjednik komisije za ocjenu disertacije bio je prof. M. 
Barada, a članovi komisije prof. V. Gortan i prof. Sidak. Prema dokumentima 
koje sam pregledao, nije bilo nikakvih problema oko obrane, niti je prof. Sidak 
mogao “otezati" s obranom, jer je sve ovisilo o glavnom. ocjenjivaču prof. 
Baradi. Prema zapisniku koji se vodio na obrani, prof. Sidak je postavio 
određene primjedbe, ali je obrana protekla vrlo korektno. Koliko se može 
utvrditi, iste godine (1954. g.) M. Brandt je predao i obranio disertaciju i 
postao dr. povijesnih znanosti. Danas sve to traje znatno duže. Na obrani 
tražimo znatno više od kandidata, tražimo da promijeni i dopuni dijelove 
disertacije, 1 nitko od toga ne pravi problem, nitko u tome ne vidi 
“šikaniranje“. No, da bi postao docentom, M. Brandt je morao još predati i 
obraniti habilitacijsku radnju. Istražimo taj slučaj. 

M. Brandt je o predaji i obrani svoje habilitacijske radnje iznio brojne neis- 
tine. Na tim je izmišljotinama godinama gradio jezive optužbe koje je sada 
“ovjekovječio“ u knjizi. Upoznajmo redom te neistine. 

a) M. Brandt tvrdi da je “krajem 1954. godine", odmah nakon obrane diserta- 
cije, “prijavio habilitaciju*. Tu tvrdnju ponavlja na više mjesta (str. 55, 60, 
64). Međutim, to nije istina. /stimna je ovo: M. Brandt je habilitacijsku 
raspravu prijavio Fakultetu početkom svibnja 1955. godine.!? Odmah potom 
na sjednici Fakultetskog vijeća od 13. svibnja 1955. prihvaćena je njegova 
molba u kojoj je tražio da mu se “odobri postupak za habilitaciju?.!“ 

b) Brandt tvrdi da je tada “imenovana komisija" za ocjenu habilitacijske radnje 
i obranu u “koju su ušli profesori Barada, Milko Kos iz Ljubljane i Sidak*. 
Ni to nije istina. [stima je ovo: tada je izabrana komisija u ovom sastavu; 
prof. M. Kos (kao predsjednik komisije i glavni ocjenjivač) te prof. G. 
Novak i prof. J. Sidak kao članovi komisije. Prema tome, prof. Barada nije 
bio u toj komisiji, jer je tada već bio u mirovini, niti je bio glavni ocjenjivač 
kako se to može zaključiti iz Brandtova teksta. 

C) Brandt tvrdi da je krajem 1954. godine ne samo predao nego i obranio ha- 
bilitacijsku raspravu: “nakon što sam 1954. podnio svoju docentsku habilitacij- 
sku raspravu, pa je ona i obranjena te godine“ (str. 64). Ni jedno ni drugo 
nije istina. /stma je ovo: prvo, kako smo upoznali, M. Brandt je “svoju do- 
centsku habilitacijsku raspravu“ predao u svibnju 1955. godine, a molba mu 
je na Fakultetskom vijeću prihvaćena 13. svibnja 1955. i tek je zatim, najvje- 


1! Arhiv Filozofskog fakulteta, Zapisnici Fakultetskog vijeća 1952. godine, sjednica Vijeća od 10. lipnja 1952. 
Bod Naslov disertacije: M. Brandt, “Privredni i društveni odnosi u Splitu od VII. do kraja XIV. stoljeća", Zagreb 
Nai ovaa habilitacijske radnje: M. Brandt, “Wyclifova hereza i socijalni pokreti u Splitu krajem XIV. stoljeća“, 
mit dii Filozofskog fakulteta, Zapisnici Fakultetskog vijeća 1955. godine, sjednica Vijeća od 13.V.1955. 

rojatnije početkom rujna iste godine, ta radnja poslana ocjenjivačima. Drugo, 

obrana habilitacijske rasprave mogla se održati tek kada glavni ocjenjivač 

(prof. M. Kos) podnese svoju ocjenu radnje; na osnovi te ocjene, drugi ocje- 

njivači je supotpišu ili daju svoju ocjenu. Prof. M. Kos je svoju ocjenu 

Brandtove habilitacijske radnje datirao u Ljubljani 1. ožujka 1956. godine, i 

tek zatim ju je poslao u Zagreb. Na osnovi te ocjene prof. G. Novak je 

dao svoju ocjenu, koju je datirao 10. ožujka 1956. godine. Na temelju prve i 

druge ocjene, prof. Sidak je dao svoju ocjenu koju je datirao 28. ožujka 

1956. godine. Odmah zatim, brže nije moglo biti, na sjednicama Fakultet- 

skog vijeća Filozofskog fakulteta od 30. ožujka 1 21. travnja 1956. godine, 

čitao se je izvještaj “odbora za ocjenu habilitacijske radnje dr. M. Brandta". 

Izvještaj komisije za ocjenu te radnje čitao je prof. Sidak. Na sjednici Fakul- 

tetskog vijeća od 21. travnja 1956. taj je izvještaj jednoglasno prihvaćen, te 

je zaključeno da se “habilitacijski postupak" nastavi! 

d) Tu dakle ne nalazimo nikakve “Sidakove metode otezanja", koju je M. 
Brandt izmislio. Naprotiv, lako je uočiti da se je prof. Sidak veoma žurio sa 
predajom svoje ocjene da bi cjelokupni izvještaj komisije dospio već na slije- 
deću sjednicu Fakultetskog vijeća. Prema tome, sve je išlo svojim normalnim 
tokom. Kada je taj izvještaj prihvatilo Fakultetsko vijeće, više obrana habilita- 
cijske radnje nije ovisila o ocjenjivačima, a pogotovo ne o prof. Sidaku, nego 
o tom Vijeću, jer se tada obrana habilitacije održavala na sjednicama Fakul- 
tetskog vijeća. 

e) Brandt je habilitacijsku radnju branio pred Fakultetskim vijećem 12. lipnja 
1956. godine. Kada je obrana završila, Vijeće mu je priznalo da, nakon us- 
pješne obrane, sada “ima naučne kvalifikacije za docenta". Zatim mu je 
Vijeće odmah dodijelilo naslov “privatnog docenta" 1 “privatnu docenturu“. 
Nakon toga, na temelju “provedenog izbora“ o dodjeli M. Brandtu naslova 
“privatnog docenta“ (i “privatne docenture"), provedenog na sjednicama Fa- 
kultetskog vijeća od 12. i 28. lipnja 1956. godine, Sveučilišni savjet Sveučilišta 
u Zagrebu je 19. studenog 1956. donio “odluku“ kojom je potvrdio taj izbor 
za “privatnog docenta?.!7 
Cetvrto, o izboru za docenta. 

M. Brandt je o svom izboru za docenta iznio brojne neistine. Ovdje ih mo- 
ram ponovo navesti. Ukratko, on tvrdi ovo: “Nakon što sam 1954. podnio svoju 
docentsku habilitacijsku raspravu, pa je ona i obranjena te godine, docenturu 
sam dobio tek tri godine kasnije (1957.) a o tome je, poslije Baradine smrti, 
odlučivao isključivo Sidak" (str. 64). Na drugom mjestu piše: “Odmah nakon 
promocije prijavio sam (krajem 1954.) 1 habilitaciju. Tada se tim postupkom do- 
bivala docentura." Međutim, Sidak “je i opet primjenjivao metodu otezanja, 
tako da su u svemu protekle dvije i pol godine do moga natječaja za 
docenturu i izbora za to nastavničko mjesto (1957.)" (str. 56). I zatim još ovo: 
“Do moga izbora za docenta došlo je tek 1957. dvije i pol godine nakon što 
sam predao Vijeću habilitacijsku raspravu. Ali, Sidakovi manevri koji su takvo 
otezanje, suprotno nastavnoj potrebi za popunjenjem Katedre, ostvarivali, nisu 
me više pogadali. Gledao sam na njih kao na bolesne pojave koje prije svega 
treba žaliti" (str. 60). Međutim, ništa od toga nije istina. 

Istina je ovo: M. Brandt je, kako smo upoznali, svoju habilitacijsku raspravu 
predao Fakultetu početkom svibnja 1955. godine; na sjednici Fakultetskog vijeća 
od 13. svibnja 1955. prihvaćena je njegova molba da mu se “odobri postupak 


15 Usp. habilitacijsku radnju i ocjene te radnje M. Brandta (vidi bilj. br. 13); Arhiv Filozofskog fakulteta. 
Ocjena prof. Šidaka razlikuje se, po svojoj kritičnosti, od ocjene glavnog ocjenjivača. Dao je dobre i posve točne 
prije U cjelini, ocjena prof. Sidaka ove radnje je pozitivna. 

6 Arhiv Filozofskog fakulteta, Zapisnici Fakultetskog vijeća 1956., sjednica Vijeća od 30.III. i 21.IV.1956. 

17 Arhiv Filozofskog fakulteta, Zapisnici Fakultetskog vijeća 1956., sjednica Vijeća od 12. i 28.V1.1956.; Odluka 
Sveučilišnog savjeta od 19. studenog 1956., osobni spisi M. Brandta, Arhiv Filozofskog fakulteta. 

za habilitaciju". Međutim, slijedeći je događaj za našu raspravu posebno važan: 
prof. J. Sidak je na prvoj redovitoj sjednici Fakultetskog vijeća od 15. listopada 
1955. god. iznio prijedlog “da se raspiše natječaj za popunjenje jednog mjesta 
docenta pri katedri za opću povijest srednjeg vijeka". Bio je to prijedlog za 
docentsko mjesto namijenjeno M. Brandtu. Prijedlog je prihvaćen (“s rokom 
natječaja od 3 mjeseca“) i odmah je izabrana komisija za ocjenu rezultata tog 
natječaja u sastavu: prof. J. Sidak, prof. G. Novak i prof. V. Bogdanov. 

Dogodilo se je dakle nešto što se rijetko kada događa: odmah nakon što je 
M. Brandt predao svoju habilitacijsku raspravu, prof. Sidak je već na prvoj sjed- 
nici tog Vijeća — prije no što je habilitacija obranjena i štoviše prije no što je 
radnja ocijenjena — predložio da se za M. Brandta raspiše natječaj za docenta! 
Očito je bio uvjeren da će za to vrijeme komisija ocijeniti njegovu radnju i da 
će se održati obrana. No, to je ovisilo o prvom ocjenjivaču, o prof. M. Kosu. 

Zar to nije najbolji dokaz da tvrdnje M. Brandta nisu istinite, da on ne go- 
vori istinu? Zar to nije dokaz da se prof. Sidak drži svoga obećanja iz 1952. 
kada je rekao da će “pružiti Brandtu svu moguću pomoć i suradnju“? No, nas- 
tavimo dalje provjeravati Brandtove tvrdnje i njegove “političke uspomene“. 

Tek nakon što je M. Brandt 12. lipnja 1956. obranio habilitacijsku raspravu 
mogla je komisija za ocjenu rezultata natječaja podnijeti izvještaj. Budući da je, 
na spomenuti prijedlog prof. Sidaka, već bio raspisan natječaj za mjesto 
docenta, ali samo na rok od tri mjesaca, na jesen 1956. trebalo je ponovo 
raspisati isti natječaj sa istom već izabranom komisijom. Ta je komisija za 
ocjenu rezultata tog natječaja podnijela svoj izvještaj početkom studenoga 1956. 
godine. Odmah zatim, na sjednici Fakultetskog vijeća od 17. studenog 1956. 
godine, prof. Sidak je čitao Izvještaj komisije “za ocjenu rezultata natječaja za 
docenta pri katedri za opću povijest srednjeg vijeka i prijedlog da se na to 
mjesto izabere dr. M. Brandt". Izvještaj je prihvaćen i na istoj je sjednici 
Vijeća M. Brandt izabran za docenta. Zatim je Fakultetski savjet Filozofskog 
fakulteta, na sjednici od 11. prosinca 1956. godine, “potvrdio“ taj izbor. 
Napokon, na temelju tog izbora na Filozofskom fakultetu (od 17. studenog i 
11. prosinca 1956. godine), Sveučilišni savjet je na sjednici od 18. siječnja 1957. 
godine donio “odluku“" kojom se “dr. M. Brandta potvrđuje za docenta pri 
katedri za opću povijest srednjeg vijeka? na Filozofskom fakultetu.!? 

Na osnovi dokumenata koje sam iznio posve je jasno da su mnoge tvrdnje 
M. Brandta neistinite. Najblaže rečeno, to je vrhunac neozbiljnosti i neodgovor- 
nosti. Zbog svega toga gotovo da je nepotrebno dalje analizirati njegov tekst, 
ali to ipak činim jer njegova knjiga treba da služi kao primjer kako ne treba 
raditi! Zato ću analizirati još neke njegove tvrdnje. . 

“Slučaj zaslužnog povjesničara? J. Lučića. Da bi pokazao “što je sve Sidak 
bio kadar učiniti", da bi nas potpuno uvjerio da je i njemu tobože učinio sve 
ono što je naveo, M. Brandt je iznio 1 “slučaj povezan s J. Lučićem. Prepusti- 
mo najprije da nas M. Brandt upozna s tim slučajem: 

“Kao ilustraciju, što je sve Sidak bio kadar učiniti, navest ću slučaj zaslužnog 
povjesničara Josipa Lučića. Početkom 1995. objavljen je u znanstvenom časopisu 
Filozofskog fakulteta Kadovi nekrolog netom preminulom J. Lučiću. Obično se 
kaže "povijest će reći istinu" o nekom zbivanju. Praktički to znači da Će istinu 
izreći povjesničari. Ali u nekrologu o Lučiću prešućuje se središnji i sudbonosni 
događaj iz života toga znanstvenika. On je 6 godina radio kao asistent na ka- 
tedri za srednjovjekovnu povijest Hrvatske, a onda, odjednom, od 1958, taj 
nagrađivani student i asistent, školovani stručnjak za medievalnu latinštinu i 
pomoćne povijesne znanosti, nije više sveučilišni asistent nego 15 godina radi 


18 Arhiv Filozofskog fakulteta, Zapisnici Faklultetskog vijeća 1955. godine, sjednica Vijeća od 15.X.1955. god. 
19 Arhiv Filozofskog fakulteta, Zapisnici Fakultetskog vijeća 1956. godine, sjednica Vijeća od 17.X1.1956; i M. 
Brandtovi osobni spisi, Rješenje Sveučilišnog savjeta od 18. siječnja 1957. 

kao nastavnik na osnovnoj školi u Bregani, na jednoj industrijskoj školi i, naj- 
zad, kao profesor, na dvjema gimnazijama u Zagrebu. — Sto se to dogodilo i 
kakvu katastrofu kriju navedene brojke? Budući da sam danas još jedini živi 
svjedok tih događaja, ili ću istinu izreći ja, ili će ona za vazda ostati sakrivena. 
— Nakon povlačenja u mirovinu prof. Barade, kojem je Lučić bio asistentom, J. 
Sidak i njegova štićenica Nada Klaić, poznati Herostrat hrvatske povijesti, počeli 
su ostvarivati plan da Lučića uklone s katedre. Prof. Klaić mu je čak onemo- 
gućavala da se služi fakultetskom knjižnicom, a Sidak mu je dovršenu doktorsku 
radnju 3 godine zadržavao u svojoj ladici kako ne bi mogao doktorirati i 
postati docentom. Najzad, u očaj dotjerani Lučić zaprijetio je objavljivanjem 
intimne korespondencije gđe Klaić s ljubljanskim profesorom  Graferauerom. 
Tada je, posredstvom Partije (M. Prelog), Sidak bio obvezan da omogući 
Lučićev doktorski postupak, ali je Lučić morao otići s Fakulteta. Otada, on bez 
ičije pomoći, u najtežim okolnostima, vlastitim neumornim radom izgrađivao svoj 
znanstveni lik. Tek 1973. postao je suradnikom fakultetskog Instituta; na katedru 
se nije vratio nikada, a honorarna predavanja mogao je držati tek nakon 
Klaićkine i Sidakove smrti." (str. 132-133). 

Naveo sam ovaj citat da bih lakše predočio što i kako M. Brandt piše, što 
je on “kadar učiniti". I u ovom tekstu on donosi brojne neistine. 

O asistentu J. Lučiću. Prof. M. Barada predložio je na sjednici Fakultetskog 
vijeća od 10. lipnja 1952. god. da se “raspiše natječaj za popunjenje jednog 
mjesta asistenta za predmet starije hrvatske povijesti“. Prof. Sidak je podržao 
taj prijedlog i istakao “da za to mjesto postoji jedan sposoban student“. Mislio 
je na J. Lučića, koji je krajem 1952. izabran za asistenta na tom nastavnom 
predmetu, a počeo je raditi na Fakultetu 1. siječnja 1953. godine.“ 

Nakon odlaska prof. Barade u mirovinu, krajem 1954. godine, na tom su 
nastavnom predmetu (“starija hrvatska povijest") ostali: docent dr. N. Klaić i 
asistent J. Lučić. Oni su nekoliko godina dobro međusobno surađivali, a onda 
je 1957. između N. Klaić i J. Lučića izbio sukob. Sukob je bio osobne naravi. 
Ovdje stoga nije nužno da istražim uzroke tog sukoba. No, jedno je sigurno: 
niti je prof. Sidak bio taj koji je uzrokovao taj sukob niti je taj sukob izbio 
tobože kao dio nekog smišljenog plana. Stoviše, u cilju da taj sukob smiri, i da 
se problem riješi unutar Odsjeka, prof. Sidak je predložio J. Lučiću da pređe 
kao asistent na drugu katedru. A onda su se u taj slučaj umiješali članovi 
Partije, Čiji je najaktivniji član na Odsjeku bio M. Brandt. Tada su članovi 
Partije Lučiću predložili: ili da pređe na drugu katedru (prijedlog prof. Sidaka) 
ili da napusti Fakultet. Lučić se je dugo dvoumio, a onda je ipak odlučio otići, 
pa je Fakultetskom vijeću podnio “otkaz", koji je na sjednici od 5. veljače 
1958. god. prihvaćen.ć!' Međutim, Lučić je još radio na Fakultetu do 31. 
kolovoza 1958. godine.žZ No, kada je već o tome riječ, potrebno je istaći 
slijedeće. Tada je M. Brandt bio docent. Bio je sam na katedri za opću 
povijest srednjeg vijeka. Moramo dakle postaviti pitanje: kako to da tom 
“školovanom stručnjaku za medievalnu latinštinu i pomoćne povijesne znanosti“, 
tom “zaslužnom povjesničaru“, tom “nagrađivanom studentu i asistentu“, kako 
sam svjedoči, nije ponudio da pređe na katedru koju on vodi? Naime, od 1. 
siječnja 1958. godine Brandt je bio šef katedre za opću povijest srednjeg 
vijeka.23 Mogao je dakle Lučića zadržati. Zašto to nije učinio? Čitav daljnji 
razvoj događaja pokazuje da prof. Sidak nije bio umiješan u izbijanju tog 
sukoba. Ne samo da je Lučića htio zadržati na Fakultetu, nego je i nakon 
njegova odlaska godinama neprekidno s njim surađivao: objavljivao je Lučićeve 


20 Arhiv Filozofskog fakulteta, Zapisnici Fakultetskog vijeća 1952. godine, sjednica Vijeća od 10.VI.1952. g. 
21 Arhiv Filozofskog fakulteta, Zapisnici Fakultetskog vijeća 1958. godine, sjednica Vijeća od 5.11.1958. g. 
22. Arhiv Filozofskog fakulteta, osobni spisi J. Lučića 

23 Arhiv Filozofskog fakulteta, osobni spisi M. Brandta 

brojne radove u “Historijskom zborniku“ i bio mu mentor tijekom izrade 
disertacije. 

Da bi pokazao koliko su tobože progonili J. Lučića, M. Brandt tvrdi da mu 
je N. Klaić “čak onemogućavala da se služi fakultetskom knjižnicom" (str. 155). 
To međutim nije istina. /stima je ovo: J. Lučić je kao asistent vodio i sređivao 
knjižnicu Odsjeka za povijest, tzv. “fakultetsku knjižnicu“. To su tada radili asis- 
tenti, to je bio dio njihovih obaveza. Uz ostalo, to dokazuje slijedeći dokument. 
J. Lučiću je bilo određeno (tu je odluku donio dekan Fakulteta) da njegov pre- 
kid radnog odnosa nastupi 30. lipnja 1958. godine. Međutim, zbog Lučićeva 
rada 1 obaveza u toj knjižnici, dekan je donio drugu odluku kojom rješava “da 
se rok za razrješenje produži od 30. lipnja 1958. do 31. kolovoza 1958. s 
razlogom što Josip Lučić imade dužnost da sredi poslove u vezi s radom 
biblioteke Seminara za hrvatsku povijest?.24 

Kada je riječ o Lučićevoj disertaciji i o njezinoj obrani, M. Brandt, kako 
smo upoznali, tvrdi slijedeće: 

a) Lučić je prije odlaska s Fakulteta imao “dovršenu doktorsku radnju? i 
predao ju je 3 godine prije, dakle 1955. godine. 

b) Međutim, “Sidak mu je dovršenu doktorsku radnju 3 godine zadržavao u 
svojoj ladici kako ne bi mogao doktorirati i postati docentom*. 

c) No, “posredstvom Partije" Sidak je “bio obvezan da omogući Lučićev doktor- 
ski postupak, ali je Lučić morao otići s Fakulteta“. 

d) Prema tome, Lučić je doktorirao prije no što je otišao s Fakulteta, tj. 
doktorirao je 1958. godine! 

Međutim, ništa od toga nije istina. To je, kako bi on profinjenim jezikom 
rekao, vrhunac “bestidne laži", koje je on svakom prilikom, pa i u mom i 
Lučićevu prisustvu prije mnogo godina, više puta ponavljao, iako smo znali da 
to nije istina. /sfima Je OVO: 

Lučić nije “dovršio doktorsku radnju“ prije odlaska sa Fakulteta, već je pre- 
dao disertaciju (pod naslovom: “Ekonomsko-društveni odnosi u dubrovačkoj 
Astareji") Filozofskom fakultetu tek potkraj lipnja 1961. godine. Na sjednici 
Fakultetskog vijeća od 27. listopada 1961. god. izabrana je komisija za ocjenu 
disertacije J. Lučića u ovom sastavu: prof. J. Tadić iz Beograda (predsjednik 
komisije i glavni ocjenjivač) te prof. M. Prelog i prof. J. Sidak kao članovi 
komisije.“* Do jeseni 1962. god. glavni ocjenjivač (prof. J. Tadić) nije ispunio 
svoju zadaću, jer je, kako je objasnio, “bio spriječen da izradi" tu ocjenu zbog 
prezauzetosti. No, u međuvremenu je SAN u Beogradu izdala knjigu njemačke 
historičarke_ 1. Mahnkenove, prof. Sveučilišta u  Gidttingenu, pod naslovom 
“Dubrovački patricijat u XIV. vijeku". Iako je utvrđeno da je djelo izišlo nakon 
što je J. Lučić predao disertaciju, ta je knjiga ipak prouzrokovala daljnji zastoj 
u njezinom ocjenjivanju. Naime, svi su se članovi komisije tada složili da je to 
djelo njemačke historičarke veoma značajno i da stoga Lučić mora proučiti tu 
knjigu, pogotovo zato jer je rađena na arhivskim izvorima, i da zauzme svoj 
stav o njoj u svojoj disertaciji, te da disertaciju, ukoliko je potrebno, preradi. 
Lučić je to učinio, pa je 5. studenog 1962. god. predao komisiji “elaborat" u 
kojem je “izrazio spremnost“ da popis vlastele, koji donosi Mahnkenova u 
knjizi, primi “kao temeljni", iako se u svim pojedinostima s njime nije složio. 
Međutim, komisija je i u “nekim drugim dosta važnim pitanjima“ zauzela 
drugačije stajalište od J. Lučića. Nezadovoljan spomenutim “elaboratom, prof. 
J. Tadić je u svoje ime, pismom od 2. ožujka 1963. godine, zatražio od J. 
Lučića da “jedan dio svoga rada“ preradi da “bi se mogao primiti“. Detaljno 
mu je iznio “glavne zamjerke“ o kojima on mora “voditi računa“. Prof. Tadić 


24_ Arhiv Filozofskog fakulteta, osobni spisi J. Lučića 
25. Arhiv Filozofskog fakulteta, Zapisnici Fakultetskog vijeća 1961. godine, sjednica Vijeća od 27.X.1961. g. 

je svoju konačnu ocjenu tada uvjetovao preradbom doktorske radnje. S tim 
gledištem prof. Tadića nisu se više složili prof. Sidak i prof. Prelog. O tome je 
prof. Sidak istakao: “Protivno prof. Tadiću, ostali su članovi komisije smatrali, iz 
načelnih razloga, da kandidat, koji inače pokazuje nesumnjivu sposobnost za 
znanstveni rad, ne mora u svemu pristati uz mišljenje referenata (tj. uz 
mišljenje članova komisije; op. P. K.)." Lučić je ipak “pristupio mjestimičnoj 
preradi teksta", pa je 7. svibnja 1963. predao komisiji 103 stranice novog teksta. 
Napisao je čitava nova poglavlja o vlasteli i pučanima zemljoposjednicima, te o 
“Astareji kao sastavnom dijelu Dubrovnika“. Međutim, nakon što je primio tu 
preradbu Lučićeve disertacije, prof. Tadić je, ne obavijestivši o tome ostale 
članove komisije, javio pismom od 8. lipnja 1963. godine Filozofskom fakultetu 
da ga “kandidat ni svojim prerađenim tekstom nije zadovoljio", te zbog toga 
više ne može biti član komisije. O tome je raspravljalo Fakultetsko vijeće, koje 
je na sjednici od 1. srpnja 1963. imenovalo novu komisiju za ocjenu Lučićeve 
disertacije u ovom sastavu: prof. J. Sidak (kao predsjednik komisije i kao glavni 
ocjenjivač) te prof. M. Prelog i prof. M. Brandt kao članovi komisije. Prof. 
Sidak je 19. travnja 1964. podnio opsežan izvještaj o toj disertaciji; taj su 
izvještaj glavnog ocjenjivača ostali članovi komisije samo supotpisali. Krajem istog 
mjeseca J. Lučić je obranio svoju disertaciju.26 

Morao sam sve ovo detaljno navesti da bih dokazao: 1) da J. Lučić nije 
predao disertaciju 1955. godine; 2) da tu disertaciju, budući da tada još nije ni 
postojala, prof. Sidak nije mogao “tri godine zadržavati u svojoj ladici" kako 
tobože Lučić “ne bi mogao doktorirati i postati docentom'"; 3) da je Lučić di- 
sertaciju predao tek 1961. godine; 4) da je zatim Lučić tu disertaciju prerađivao 
od 1962. do 1963. godine; 5) međutim, da ni tada obrana te disertacije nije 
ovisila o prof. Sidaku, nego o glavnom ocjenjivaču prof. J. Tadiću; 6) da je na- 
pokon 1. srpnja 1963. izabrana nova komisija za ocjenu te disertacije u koju je 
kao treći član izabran i M. Brandt, koji je supotpisao ocjenu glavnog ocjenjivača 
prof. Sidaka. 

Nadalje, kao dokaz navodim ovo: od 1953. godine dalje J. Lučić je nepres- 
talno surađivao s prof. Sidakom, dakle i u razdoblju nakon njegova odlaska s 
Fakulteta. Najbolji dokaz za to jest slijedeće: J. Lučić je neprekidno objavljivao 
radove u “Historijskom zborniku“ kojeg je uređivao prof. Sidak. Pritom je Prof. 
Sidak stalno pozivao Lučića na suradnju i bio mu mentorom. Lučić je u tom 
znanstvenom časopisu, samo u prvih 20 brojeva (do 1967. god.) objavio pet (5) 
opsežnih znanstvenih rasprava 1 preko 40 stručnih radova. Napokon, mogao bih 
svjedočiti o tome što je J. Lučić u mom prisustvu rekao prof. Sidaku 1973. go- 
dine kada mu je zahvalio što ga je stalno podržavao i pomagao mu. No, doku- 
menti koje sam naveo dovoljan su dokaz da su Brandtove tvrdnje neistinite, i 
da je na tim neistinama stvarao monstruozne konstrukcije. Nakon svega nameće 
se pitanje kako tumačii tekst M. Brandta u njegovim — “političkim 
uspomenama"? Jer, dakako, nije riječ samo o neozbiljnosti i neodgovornosti, 
nije samo riječ o tome da on ne govori istinu. On, kako vidimo, izmišlja 
događaje, pridaje im krajnje negativna svojstva, povezuje ih uz neke osobe, a 
onda na osnovi tih izmišljotina tj. neistinitih premisa stvara jezive optužbe. 
Pritom svjesno izriče neistine i obmane, i sve to godinama širi oko sebe, da bi 
sada to i “ovjekovječio“ u toj knjizi. Imajući to u vidu, i znajući što je on 
“kadar učiniti", potpuno se slažem s ovim njegovim riječima: “zbog čega tako 
destruktivno, radije putem zla, nego dogovorima i dobronamjernošću? Zar se 
zaista mora biti zvijer da bi se čovjek mogao održati? Ima li uopće smisla 
stremiti istini, spoznaji, slikarstvu, komponiranju glazbenih poema, ako je 
čovjekova praksa tako strašna?" (str. 59) 


26 Usp. o svemu tome: Arhiv Filozofskog fakulteta, disertacija J. Lučića i dokumenti vezani uz nju. 

Objavljivanje rasprava i “znanstvena blokada*. Sada nam je posve jasna 
“Brandtova metoda“ koju je razvio u svojim “političkim uspomenama“. On nas 
najprije uvjerava da je već u mladosti upoznao ljude koje je “sjedinjavalo veliko 
poštenje, čvrsto zadana riječ, istinoljubivost i nepoznavanje laži“. Zatim nas uvje- 
rava da je i on sve te vrijednosti prihvatio i slijedio ih kao svoj uzor: “Ta sve- 
kolika himnička dobrota bez zlopakosti slijegala se u meni i oblikovala kao te- 
melj opstanka. Zavjetovao sam se sebi da ću i ja živjeti tako.“ (str. 183) 

Međutim, on tvrdi da se već na početku karijere (doktorat, habilitacija, do- 
centura, znanstveni razvoj) susreo s “izvorima zla“, koji se nalaze u opakim i 
“zlim ljudima“: “Ishodište zlodjela bili su ljudi, pa je njih trebalo nadvladati". 
Oni su ga “proganjali, “mrzili i “zlostavljali čitavog radnog vijeka, sve do 
“smrti mrzitelja". Oni su krivci za sve njegove neuspjehe: oni su ga neprekidno 
i surovo ometali u njegovom stručnom i znanstvenom radu. No, stvarnost je, 
kako smo upoznali, bila posve drugačija. Gdje je tu Brandtova odanost istini, 
istinoljublju i dobroti? Gdje se u tom slučaju nalaze “izvori zla"? 

Međutim, Brandt je otišao još dalje u dokazivanju da se “izvori zla“ nalaze 
kod drugih “njemu nepoćudnih ljudi". Kada je otkrio gdje i u kojim se 
“ljudima" nalaze “izvori zla“, kada je otkrio “ishodište zlodjela“ i vezao ih uz 
određene “ljude" (J. Sidaka, N. Klaić i druge povjesničare), M. Brandt je nas- 
tojao dalje dokazati: 1) da je morao dugo čekati (“i po 2 ili 3 godine") da mu 
se u znanstvenom časopisu objave naučne rasprave (glavni krivac: prof. Sidak); 
2) da su mu u isto vrijeme “zatvorili svaki pristup znanstvenoj problematici iz 
hrvatske povijesti“ (glavni krivci: prof. Sidak i prof. N. Klaić); 3) štoviše, da mu 
“nije bilo dopušteno da piše o hrvatskoj povijesti"; 4) da su ga stoga “iz nje? 
tj. iz hrvatske povijesti “potiskivali svi" (G. Novak, V. Bogdanov, J. Sidak i N. 
Klaić); 5) da se je zbog svega toga “našao u potpunoj znanstvenoj blokadi"! 

To je, dakako, najveće zlo koje se može dogoditi jednom znanstveniku! No, 
da li je sve to istina? 

Upoznajmo ipak najprije njegove riječi o tome koje ponavlja na više mjesta 
u knjizi: J. Sidaku i N. Klaić “je bila glavna svrha s jedne strane ratovati 
protiv Bogdanova, a u odnosu prema meni zatvoriti mi svaki pristup 
znanstvenoj problematici iz hrvatske povijesti. Moje rasprave o Irogiru, o 
Dubrovniku, nikako nisu, i po dvije ili tri godine, dočekale da budu tiskane u 
Historijskom zborniku, jedinom povijesnom časopisu u Hrvatskoj, kojem je Sidak 
bio glavnim urednikom preko 30 godina, sve do smrti. — Tako sam se do kraja 
pedesetih godina našao u potpunoj znanstvenoj blokadi. Nije mi bilo dopušteno 
da pišem o hrvatskoj povijesti 1 iz nje su me, svaki iz svojih razloga, potiskivali 
svi: Novak, Bogdanov, Sidak i Klaićeva.“ (str. 66) Ispitajmo da li su istinite te 
njegove tvrdnje. 

a) Brandt, dakle, tvrdi da je svoje “rasprave (u množini!) davao da se objave 
u Historijskom zborniku. Nije naveo da mu ih prof. Sidak nije htio objaviti, 
što bi on svakako istakao da se je to dogodilo, već samo spominje da je 
dugo čekao (“i po 2 ili 3 godine") da se njegove “rasprave? tiskaju. 

b) Ključno je sada pitanje: o kojim je Brandtovim “raspravama riječ i koliko 
ih je objavio u Historijskom zborniku? Kako smo vidjeli, on piše: “moje 
rasprave o Trogiru, o Dubrovniku". Iz toga se može zaključiti: (1) ili da je 
napisao i objavio više rasprava “o Trogiru" i “o Dubrovniku" ili (2) da je 
napisao najmanje 2 “rasprave", i to jednu “o Trogiru", a drugu “o 
Dubrovniku". | 

Cc) Međutim, ni to ne odgovara stvarnosti. Istima je ovo: od kada je došao na 
Fakultet, od 1952. godine, u prvih 20 godina izlaženja Historijskog zbornika 
do 1967. godine, M. Brandt je objavio samo jednu raspravu u tom časopisu 
(pod naslovom: “Jedna epizoda oko uvođenja papinske desetine u Dalmaciji", 
Historijski zbornik VII, Zagreb 1954. godine). I to je sve! | 

d) Prema tome, u Historijskom zborniku nema njegovih “rasprava“ ni “o Trogi- 
ru" ni “o Dubrovniku", jer ih nije ni napisao! A ako ih nije ni napisao ni 
predao za objavljivanje u Historijskom zborniku, onda na njih _nije ni morao 
čekati “da budu tiskane". U tom slučaju ne stoji da je prof. Sidak nad njim 
uveo “znanstvenu blokadu“, ali otpada i tvrdnja da ga je i dalje “izvrgavao 
neizmjernim zlostavljanjima“. I u tom slučaju je dakle jasno da M. Brandt 
ne govori istinu. 

Drugo, o Historijskom zborniku kao “jedinom povijesnom časopisu u Hrvat- 
skoj'. M. Brandt ni u ovom slučaju ne govori istinu. On nas i ovdje želi 
uvjeriti: (1) da je prof. Sidak i prilikom objavljivanja njegovih “rasprava (koje 
ne postoje!) primjenjivao “metodu otezanja"; (2) da on nije imao drugog izbora, 
jer je Historijski zbornik tobože bio “jedini povijesni časopis u Hrvatskoj"; (3) 
prema tome, slijedi zaključak, da on nije imao gdje drugdje objaviti svoje 
“rasprave. Na taj način prof. Sidak je u potpunosti ostvario svoju “glavnu svr- 
hu*: M. Brandtu je uspješno “zatvorio svaki pristup znanstvenoj problematici iz 
hrvatske povijesti" i uspio je nad njim uvesti “potpunu znanstvenu blokadu. 
Sve to, međutim, nije istina. 

Brandt je, osim jedne rasprave u Historijskom zborniku, tada objavljivao još 
i u ovim časopisima: u “Zborniku radova« Filozofskog fakulteta Sveučilišta u 
Zagrebu," “Starohrvatskoj prosvjeti",žš u “RAD-u? časopisu Akademije znanosti 
i umjetnosti,2% “Analima" Historijskog instituta u Dubrovniku?" “Hrvatskom zna- 
nstvenom zborniku?,?! “Radovima? Instituta za hrvatsku povijest itd. Kako vidi- 
mo, M. Brandt je objavljivao i u drugim časopisima, a to je tek manji broj 
časopisa u kojima je mogao (unutar Hrvatske i drugih tadašnjih republika) ob- 
javljivati povijesne rasprave. Trebalo ih je samo napisati! Zar je nakon svega 
moguće povjerovati u njegovu tvrdnju da su mu hrvatski povjesničari “zatvorili 
svaki pristup znanstvenoj problematici iz hrvatske povijesti"? Tko može slobod- 
nom i vrijednom znanstveniku, ako to jest, zabraniti da ide u arhive, da is- 
tražuje i da objavljuje rasprave. A Brandt je, da je to htio, da je to uradio, 
imao mogućnosti “tiskati svoje rasprave u brojnim znanstvenim časopisima. 
Prema tome, njegova tvrdnja da su ga hrvatski povjesničari doveli “u potpunu 
znanstvenu blokadu“ naprosto je svjesno izrečena neistina i obmana! 

Napokon, već ovdje se nameće slijedeće pitanje. Ako je M. Brandt u svojim 
“političkim uspomenama“, u djelu koje govori o njegovu životu i radu, u djelu 
u kojem se zaklinje da govori istinu, a izrekao je toliko neistina, da li je onda 
istu “znanstvenu metodu“ (nepoštivanje povijesnih izvora, krivotvorenje i 
izmišljanje događaja, iskazivanje neistina itd.) primijenio i u svojim znanstvenim 
radovima? Nakon što smo upoznali “Brandtovu metodu", nakon što smo se 
osvjedočili što je on “kadar učiniti“, tko može biti siguran u to: tko na to pita- 
nje može pouzdano odgovoriti? Tko nakon svega može otkloniti tu sumnju? 

O prof. Baradi i o katedri za hrvatsku povijest. Kada se je jednom 
“uvjerio“, kako smo vidjeli, da je prof. Sidak “izvor zla“, da mu je on “najljući 
neprijatelj", da je na Odsjeku za povijest on izvor svih “zlodjela", da ga 
neprestalno “izvrgava neizmjernim zlostavljanjima", da na njega stoga stalno 
obara “kamene stijene" u obliku “zla" i “zlostavljanja“, iako on (M. Brandt) 
sve njemu (prof. Sidaku) uzvraća “dobrotom" (“vjerovao sam da upravo svome 
najljućem neprijatelju treba uzvraćati dobrotom, a ne zlom'"!), kada je “uredno" 


27 M. Brandt, Kada je Wyclif koncipirao svoje učenje o transupstanciji, “Zbornik radova" Filozofskog fakulteta 
Sveučilišta u Zagrebu, III. god., Zagreb 1955., 61-69 

28 M. Brandt, Susret viklifizma s bogumilstvom u Srijemu, “Starohrvatska prosvjeta", ser. IIl., sv. 5, Zagreb 
1956., 33-64 

29 M. Brandt, Utjecaji patristike u ranom bogumilstvu i islamu, RAD JAZU, knj. 330, Zagreb 1962., 57-84 

30 M. Brandt, Dubrovnik i heretička Bosna u prvoj polovici XIII. stoljeću, Anal: Historijskog instituta JAZU u 
Dubrovniku, god. XII., Dubrovnik 1970., 27-56 

31 M. Brandt, Dualistička zamisao o otkupu đavoljeg prava na čovjeka u novozavjetnim tekstovima i patristici, 
Hrvatski znanstveni zbornik, 1, Zagreb 1971., 191-230 

složio sve te premise, M. Brandt se dakako više nije mogao zaustaviti. On više 
nije mogao obuzdati maštu. Pri tome je i u ovom slučaju izgubio svaku mjeru i 
prešao granicu dopuštenog i uobičajenog ne samo u znanstvenoj zajednici nego 
uopće. Idući, naime, svojim “tokom misli", on je napokon prof. Sidaka optužio 
da je “Žestoko, naprasito i silovito polemizirao“ sa svojim bolesnim kolegom na 
Odsjeku za povijest nastojeći ga svjesno i “namjerno usmrtiti"! 

No, najprije upoznajmo Brandtove riječi o tome: “Ali, bilo je strašno 
podnijeti kako je on (prof. Sidak; op. P. K.) na sjednicama Fakultetskog vijeća 
mučio moga starog profesora Baradu, bolesnoga od povišenog tlaka. Svaku 
prigodu iskorištavao je da žestoko, naprasito i silovito polemizira s njim, 
svjestan da mu pogoršava zdravstveno stanje. Uvjeren sam bio da ga namjerno 
namjerava usmrtiti. Slično je s prof. Baradom na sjednicama u Akademiji 
postupao i njegov drugi neprijatelj, podpredsjednik — Akademije, — Marko 
Kostrenčić. Tako je Barada bio atakiran s dvije strane. Najzad ga je, tek što se 
S Fakulteta vratio kući, udarila kap, i on je uskoro umro (1957.)." (str. 60-61) 

Ako pažljivo analiziramo navedeni tekst, koji M. Brandt vrlo sugestivno 
donosi u svojim “političkim uspomenama", možemo zaključiti ovo: (1) da su i 
prof. Barada i prof. Sidak bili članovi Fakultetskog vijeća; (2) da je prof. 
Barada bio stalni član tog Vijeća sve do 1957. god. tj. da je radio na 
Fakultetu sve do smrti; (3) da je cijelo to vrijeme (sve do 1957. god.) u svakoj 
prilici prof. Sidak “žestoko, naprasito i silovito polemizirao“ s prof. Baradom; 
(4) da mu je na taj način svjesno “pogoršavao zdravstveno stanje"; (5) da je 
M. Brandt čitavo to vrijeme bio prisutan na tim sjednicama Vijeća i da je na 
taj način bio svjedok Sidakovih “brutalnih napada" na Baradu (“bilo je strašno 
podnijeti kako je on na sjednicama Fakultetskog vijeća mučio moga starog 
profesora Baradu“); (6) napokon, da je Brandt, kao svjedok tih napada, kao 
član Vijeća, stekao uvjerenje da Sidak “namjerno namjerava usmrtiti" Baradu. 

Međutim, kao i u drugim primjerima, i u ovom slučaju je stvarnost bila 
posve drugačija. I u ovom slučaju M. Brandt je sve izmislio, ali vrlo opako! 

Naime, prof. M. Barada je 1954. godine navršio 65 godina života i krajem 
šk. god. 1953./54. otišao je u mirovinu. Dakle, od početka šk. god. 1954./55. (tj. 
od listopada 1954. god.) više ne radi na Fakultetu, stoga ne prisustvuje ni sjed- 
nicama Odsjeka ni sjednicama Fakultetskog vijeća.32 

Ključno je ipak pitanje: da li je M. Brandt prisustvovao sjednicama Vijeća 
dok je prof. Barada radio na Fakultetu? Kako smo vidjeli, Brandt je za 
asistenta na Fakultetu izabran 1952. godine, gdje je počeo raditi 26. kolovoza 
iste godine. Od listopada 1952. do prosinca 1953. godine on je na specijalizaciji 
u Parizu i Londonu. Na Fakultetu je dakle ponovo prisutan (dok je prof. 
Barada još na Fakultetu) od siječnja do kraja rujna 1954. godine. Ali tada je 
Brandt bio zauzet oko disertacije (dovršavanje, prijava, obrana). Osim toga kao 
asistent nije prisustvovao sjednicama Vijeća. Clan Fakultetskog vijeća M. Brandt 
je postao tek nakon što je obranio disertaciju, tek šk. god. 1954./55., ali tada 
na sjednicama Vijeća više nema prof. Barade, jer je on otišao u mirovinu i 
više ne radi na Fakultetu. 

Prema tome, M. Brandt je sve izmislio, ali to očito ne smeta. On je svoje 
“izrekao*, i ukoliko to ne odgovara stvarnosti, utoliko gore po stvarnost! 

Drugo, o aktivnosti prof. Barade i prof. Sidaka na sjednicama Fakultetskog 
vijeća. Pregledao sam mnoge zapisnike sjednica Fakultetskog vijeća, od šk. god. 
1945./46. do 1972./73., kada je prof. Sidak otišao u mirovinu. 5 

Gotovo na svakoj sjednici, a to se ponavljalo svake godine, prof. Sidak je 
među nekoliko najaktivnijih članova Vijeća. On je, sve do svoga umirovljenja 


32 Vidi o tome: Arhiv Filozofskog fakulteta, Zapisnici Fakultetskog vijeća 1955., sjednica Vijeća od 9.III.1955.; 
i osobni spisi M. Barada 

1973. godine, gotovo stalni i redoviti član Vijeća. Raspravljao je, vrlo često, o 
svim najvažnijim problemima vezanim za organizaciju nastavnih predmeta, 
katedara, Odsjeka i Fakulteta _ u cjelini; raspravljao _ je o magisterijima, 
doktoratima, o odnosu Fakulteta prema Sveučilištu _ i prema cjelokupnoj 
kulturnoj zajednici. Uz to, bio je tri puta dekan Filozofskog fakulteta. 

No, ono što je za nas ovdje najvažnije, o čemu raspravljam, jest to da ni u 
jednoj diskusiji prof. Sidaka nisam zamijetio ono u što nas uvjerava M. Brandt. 
Ni na jednom mjestu, ni u jednoj diskusiji prof. Sidaka nisam uočio da je on 
izlagao žučljivo i pretjerano polemično. Lako možemo zamijetiti da je uvijek bi- 
rao riječi i način izlaganja. Sve to možemo lako provjeriti u tim dokumentima. 

Uz to je važna činjenica da je prof. Barada, za razliku od prof. Sidaka, ri- 
jetko govorio na sjednicama Vijeća. Uzimao je riječ uglavnom onda kada je da- 
vao neke prijedloge vezane uz svoju katedru. No, sasvim suprotno od onog što 
tvrdi M. Brandt, prof. Sidak je u većini slučajeva podržavao prijedloge prof. Ba- 
rade. Tako je naprimjer podržao prijedlog za izbor M. Brandta 1 J. Lučića za 
asistenta, o čemu sam naprijed pisao. Samo u jednom slučaju prof. Sidak se 
nije složio s prijedlogom prof. Barade. I to kada je prof. Barada 1951. godine 
predložio da se M. Brandt izabere za “predavača“ na predmetu Novovjekovna 
hrvatska povijest. Tada je prof. Sidak zastupao gledište, koje je više puta dos- 
ljedno ponavljao, “da ne može biti predavačem tako važnog predmeta netko, 
tko o njemu nije ništa napisao, niti je o njemu štogod progovorio?.?* aU tome 
je svemu prof. Sidak iskazivao racionalnost. Naime, pokazao sam da se je on 
1952. god. zauzeo da M. Brandt bude izabran za asistenta na nastavnom 
predmetu Opća povijest srednjeg vijeka. Obrazložio je to time što Brandt 
“dovršava svoju disertaciju“. A tema njegove disertacije bila je, kako smo vidjeli, 
iz srednjeg vijeka. Posve je dakle logično da bude izabran za asistenta na onom 
području (znanstvenom i nastavnom) čime se bavi, a to je srednji vijek. 

Međutim, i u tom slučaju prof. Sidak je govorio odmjereno i veoma biranim 
riječima. U svim tim dokumentima, ni u jednom slučaju, ne nalazimo da je 
prof. Sidak “žestoko, naprasito i silovito polemizirao“ bilo s kim, pa ni s prof. 
Baradom, kako to sugerira i izmišlja M. Brandt u “političkim uspomenama“. 
Naprotiv, njegove su diskusije primjer u svakom pogledu. Pred nama se poka- 
zuje sveučilišni profesor, slobodni intelektualac širokih vidika, koji je i na sjedni- 
cama Vijeća budno pratio sve ono što se događalo na razini Fakulteta i 
Sveučilišta, ali i na razini cjelokupne zajednice. Mogao bih to ilustrirati brojnim 
primjerima. 

Prof. Sidak je na sjednici Fakultetskog vijeća od 1. srpnja 1953. godine po- 
krenuo pitanje uključivanja Fakulteta u organizaciju tečajeva za srednjoškolske 
profesore. Upoznajmo taj problem preko zapisnika sjedniće Vijeća: “Prof. Sidak 
smatra, da je ne samo pravo, nego i dužnost Fakulteta, da sudjeluje u 
organizaciji tih tečajeva, jer je prije svega on pozvan da se brine za daljnje 
usavršavanje srednjoškolskih nastavnika. Osim toga smatra psihološki vrlo 
nezgodnim, što se među trojicom rukovodilaca tečaja iz jezika, književnosti i 
povijesti, ne nalaze nijedan Hrvat, iako se radi upravo o tzv. nacionalnim 
predmetima. Radi se o načelnom pitanju, a ne osobnom, jer osobe spomenutih 
rukovodilaca prof. Sidak vrlo uvažava, a osim toga je prof. Bogdanov član ovog 
Vijeća." Da li je M. Brandt tada imao hrabrosti da to javno izjavi? Da li je 
tada imao takva uvjerenja? . 

O odnosu prof. Barade i prof. Sidaka prema katedri za hrvatsku povijest. 
O povijesti katedre za hrvatsku povijest postoji obilje dokumenata. M. Brandt 
očito ne pozna te izvore. 


33 Usp. o tome: Arhiv Filozofskog fakulteta, Zapisnici Fakultetskog vijeća 1952. godine, sjednica Vijeća od 
10.VI.1952. 
34 Isto, sjednica Vijeća od 1.VII.1953. godine 

U vezi s tim ovdje ću se za sada osvrnuti samo na neke probleme vezane 
uz tvrdnje M. Brandta. On naime u “političkim uspomenama“ tvrdi slijedeće: 

a) Prof. Barada je 1940. godine, nakon smrti prof. Sišića, “postao profesor hr- 
vatske povijesti“ na Filozofskom fakultetu. 

b) “Sidak je 1943. dekretom ustaškog ministarstva prosvjete, bez izbora u profe- 
sorskom kolegiju, bio imenovan profesorom za bosansku povijest. Ali njegovi 
su planovi bili da preuzme katedru cijele hrvatske povijesti." (str. 41) Stoga 
je radio sve da Baradu “ukloni“ s katedre za hrvatsku povijest. 

c) Godine 1945. “posebna katedra za bosansku povijest je ukinuta, a Šidak je 
imenovan profesorom za svjetsku povijest novoga vijeka, kojom se dotada 
nije bavio. (...) Ali svoj projekt o osvajanju katedre za hrvatsku povijest nije 
napuštao.“ (str. 42) Sada je “iznašao druga sredstva“ da ostvari “svoj plan": 
nalazio je “ljude" (V. Bogdanova) koji će mu u ostvarivanju tog “plana" 
pomoći, “sklapao je pakt“ sa svima samo da bi “uklonio prof. Baradu, pa 
je u tu svrhu “podjarmio“ njegovu asistenticu (N. Klaić) protiv njega, 
okupljao je oko sebe “svoje podanike“ i “karijeriste“ koji su se “dodvoravali 
njegovoj silničkoj moći", a “u to sluganstvo ubrajala se nelojalnost prema 
Baradi" itd. (str. 41-45 i 185) 

Kao i u drugim primjerima koje sam naveo, tako je i u ovom slučaju stvar- 
nost bila gotovo posve drugačija. Prof. Sidak i prof. Barada su zastupali 
različita gledišta o nekim problemima heretičke “Crkve bosanske". Ali to je bilo 
neslaganje na stručnom i znanstvenom području. I to neslaganje nikada nisu 
prenijeli na pedagoško-odgojno područje. I jedan i drugi bili su ozbiljni 1 časni 
profesori, koji su se odgovorno odnosili prema svom pozivu i prema svojim 
obavezama. Već sam spomenuo da u dokumentima ne nalazimo dokaz, koji 
nam M. Brandt uporno ponavlja, da je između te dvojice sveučilišnih profesora 
dolazilo do sukoba oko načina organizacije katedre za hrvatsku povijest. 
Dokumenti o tome govore suprotno. Prof. Sidak je, kako sam spomenuo, u 
više slučajeva podržao prof. Baradu kada se radilo o boljoj organizaciji katedre 
za hrvatsku povijest. 

Međutim, nije istina da je prof. Šidak “dekretom ustaškog ministarstva pro- 
svjete, bez izbora _ u  profesorskom kolegiju, bio imenovan profesorom za 
bosansku povijest". 

Istina je ovo: god. 1943. dekan Filozofskog fakulteta (tada: Mudroslovnog fa- 
kulteta) prof. Lj. Hauptmann predložio je izbor dr. J. Sidaka za docenta na ka- 
tedri za “Hrvatsku narodnu povijest". Na temelju te “odluke" Filozofskog fakul- 
teta, tadašnji je Savjet Ministarstva narodne prosvjete 15. svibnja 1943. potvrdio 
taj izbor J. Sidaka za docenta. Zatim je 10. prosinca 1945. imenovan za izvan- 
rednog profesora na Filozofskom fakultetu Sveučilišta u Zagrebu na katedri za 
Opću povijest novog vijeka, a imenovan je “na prijedlog" Ministarstva prosvjete 
“Narodne vlade Hrvatske“ 1 “na temelju izbora“ na Filozofskom fakultetu. Na 
istoj je katedri 1953. godine imenovan za redovnog profesora. Citavo to vrijeme 
prof. Sidak je vodio posebnu brigu za unapređenje i razvoj hrvatske historiogra- 
fije. 

No, kada je riječ tobože o njegovom “planu za osvajanje“ katedre za hrvat- 
sku povijest, u što nas M. Brandt želi uvjeriti, evo najzanimljivijeg događaja u 
svemu tome: 

Prof. Barada je, kako sam naveo, otišao u mirovinu krajem šk. godine 
1953./54. Prof. Sidak je na katedru za hrvatsku povijest prešao tek šk. godine 
1958./59. Da je imao svoj “potajni plan" mogao ga je ostvariti prije, jer od 
kraja 1954. godine prof. Barade više nema na Odsjeku. Bio je dakle neki drugi 
i važniji razlog zašto je prof. Sidak prešao na katedru za hrvatsku povijest. Bilo 
je to nužno iz više razloga. A ovo je najvažniji događaj u svemu tome: Na V. 
redovnoj sjednici Fakultetskog vijeća, od 10. siječnja 1958. godine, 5. točka 

dnevnog reda glasi: “Prijedlog historijske grupe (tj. prijedlog Odsjeka za povijest; 
op. P. K.), da se dio nastave iz hrvatske povijesti povjeri prof. dr. Jaroslavu 
Šidaku, i da ga Vijeće izabere za vršioca dužnosti predstojnika Seminara (tj. ka- 
tedre; op. P. K.) za hrvatsku povijest." “Referat i prijedlog" Odsjeka za povijest 
(“historijske grupe“) čitao je na sjednici Fakultetskog vijeća dr. M. Brandt kao 
“tajnik grupe" tj. kao pročelnik Odsjeka za povijest. 

Tom se je prijedlogu na sjednici Vijeća suprotstavio jedino prof. V. Bogda- 
nov. Međutim, tada se je na sjednici Vijeća M. Brandt veoma oštro sukobio s 
prof. Bogdanovim: Brandt je vrlo odlučno branio prijedlog “historijske grupe“ 1 
prijedlog da prof. Sidak preuzme nastavu iz novovjekovne hrvatske nacionalne 
povijesti i da ga se izabere za “predstojnika“ katedre za hrvatsku povijest. 

Možemo zaključiti da je taj prijedlog kasnije na Vijeću prihvaćen, i da je 
prof. Sidak zatim preuzeo tu novu dužnost samo zahvaljujući odlučnom 
zalaganju M. Brandta. Veoma je dobro branio taj prijedlog, a još je bolje 
objasnio potrebu zašto se je Odsjek odlučio za taj prijedlog. Nije se tada bilo 
lako suprotstaviti V. Bogdanovu. To je, o tome nema spora, M. Brandt 
uspješno uradio. Prema tome, ako je prof. Sidak imao “svoj projekt o osvajanju 
katedre za hrvatsku povijest", onda mu je u njegovu ostvarenju pomogao 
upravo M. Brandt. Prof. Sidak je na tu novu dužnost došao u pravo vrijeme, a 
svoje je obaveze obavio na najbolji mogući način. Ostavio je neizbrisiv trag (1) 
na pedagoško-odgojnom području (kao dobar predavač i vrstan pedagog), (2) na 
području razvoja hrvatske historiografije, (3) utjecao je na bolju organizaciju 
katedre za hrvatsku povijest i (4) mnogo je pridonio u odgoju mnogih 
generacija vrsnih hrvatskih povjesničara. Bio je erudita, vrstan pedagog i veliki 
Učitelj. O tome ću, kako sam najavio, opširnije pisati na drugom mjestu. 
Zašto? Dakako ne samo zbog ovog nemilosrdnog napada M. Brandta. Nužno je 
o tome pisati i iz drugog razloga: moramo upoznati temeljne vrijednosti u 
razvoju naše historiografije, jer samo na temelju dobrog poznavanja osnovnih 
vrijednosti koje je ostvarila naša historiografija u prošlosti možemo ići dalje, 
možemo uspješno razvijati našu povijesnu znanost. Prema tome, potrebno je 
mnogo znanja, tolerantnosti i ozbiljnosti da našu povijesnu znanost unaprijedimo. 

Kada se jedan od naših najstarijih povjesničara osjeća ponukanim da i sebi i 
sustručnjacima položi račun o svom životnom putu, o svom odnosu prema kole- 
gama povjesničarima 1 o svom odnosu prema nekim segmentima povijesne 
struke, to svakako mora pobuditi interes. Ali u tom slučaju, budući da je riječ 
O povijesnoj struci, morao sam postaviti pitanje: kakva je razina njegovih 
“političkih uspomena“ i kakve će posljedice ta knjiga ostaviti na povijesnu 
struku u cjelini? Ako na umu imamo njezinu razinu (nepoštivanje povijesnih 
izvora, izmišljanje događaja, iskazivanje neistina itd.) ostaje samo jedan 
zaključak: njegove će “uspomene“ u svakom pogledu imati nepovoljne posljedice! 

Metoda i način njegova izlaganja nedopustiva su u znanstvenoj zajednici. Ne 
radi se samo o nepoštivanju povijesnih izvora. On u većini slučajeva, kako sam 
dokazao, izmišlja događanja, koje zatim vezuje uz neku drugu pojavu ili osobu, 
i uvjerava nas da je to apsolutna istina. A zapravo na temelju neistina donosi 
monstruozne konstrukcije. Teško je stoga u njegovim “političkim uspomenama" 
naći neki podatak ili događaj koji možemo prihvatiti kao vjerodostojan,. Ali ne 
samo zbog izmišljanja događaja, ne samo zato što M. Brandt često ne govori 
istinu, nego i zbog njegovih krajnje subjektivnih interpretacija mnogih zbivanja. 

Veliki je grijeh falsificirati 1 krivotvoriti povijesne događaje. Nedopustiv je 
postupak kada se povjesničar ne oslanja na povijesne izvore u traganju za isti- 
nom. Ali je još veći grijeh ne govoriti istinu 1 na temelju neistina iskazivati 
grdne optužbe. A posljedice takve “metode“ su slijedeće. Ako netko to radi sis- 
tematski, ako to radi godinama, više od 40 godina, ako to na kraju svoga 
života želi “ovjekovječiti', onda to nije ništa drugo nego svjesno  izvrgavati 

nekoga (svoje kolege po struci) stalnim neprilikama. A to znači samo jedno: 
svjesno proganjati nekoga godinama, čak i nakon njegove smrti! Gdje se u tom 
slučaju nalaze “izvori zla"? 

Citajući taj tekst stalno sam se pitao: kako je jedan znanstvenik mogao napi- 
sati takvu knjigu? Kako je netko mogao izdati knjigu takva sadržaja? Sto je s 
njom želio postići? Gdje se mi danas nalazimo i u kom se smjeru kreće 
pojedinac intelektualac 1 znanstvena zajednica u cjelini? Ima li nade da 
zajedničkim snagama riješimo krizu povijesne struke danas? Na žalost to nije 
osamljeni tekst takve vrste. 

M. Brandt u svojim “političkim uspomenama“ stalno ponavlja da se je on 
uvijek dosljedno, uporno i “nekompromisno“ borio za istinu,  istinoljublje, 
poštenje, dobrotu i pravdu. Uvjerava nas da se samo na tim vrijednostima 
može izgraditi pravedno društvo. Lijepo rečeno! Ali on je u toj knjizi pokazao 
da se tih vrijednosti (istine, istinoljublja, nepoznavanje laži, pravednosti itd.) nije 
držao. On je svojom knjigom nanio veliku nepravdu znanstvenoj zajednici. 
Iznevjerio je temeljna načela povijesne znanosti i etičnosti znanstvenika! 

Tu knjigu intelektualac ne može prihvatiti iz više razloga. Ona je puna 
gorčine, ogorčenosti i jetkosti; u njoj autor neprestalno iskazuje osjećaj i stanje 
povrijeđenosti i uvrijeđenosti, osjećaj tjeskobe i pomanjkanja vedrine, osjećaj da 
ga proganjaju, mrze, zlostavljaju, da ga okružuju kolege historičari koji u sebi 
nose “izvore zla“, koji mu zabranjuju da radi ono što želi, koji nad njim uvode 
“znanstvenu blokadu“, izoliraju ga i ismijavaju. To je osjećaj i stanje 
ugroženosti, koje on, kao subjektivne činjenice, prenosi na širu znanstvenu i 
pedagošku zajednicu. A zapravo u tom slučaju on iskazuje elemente agresivnosti, 
proganjanja i krajnje nekritičnosti. 

Na jednoj strani on je hiperkritičan, pogotovo kada je riječ o “ljudima“ u 
kojima vidi “izvore zla", na drugoj strani on je djetinje nekritičan prema sebi i 
svojim djelima. Kada je riječ o tom drugom njegovom stanju, on vjeruje da bi 
zacijelo postao dobar liječnik (dakako da nije propao na studiju medicine); on 
je uvjeren da bi bio veliki povjesničar (samo da ga drugi u tome nisu spriječili, 
da nad njim nisu uveli “znanstvenu blokadu“ itd.), da je mogao postati veliki 
književnik (prema njegovom svjedočanstvu, nakon što je P. Segedin pročitao nje- 
gov književni tekst, rekao mu je: “Toga se teksta ne bi trebao postidjeti ni 
Thomas Mann. Steta da se samo time nisi bavio cio život." !?), mogao je pos- 
tati veliki političar itd. Uz to, on je uvjeren da je bio izvrstan pedagog, da su 
ga “studenti smatrali najboljim profesorom na Odsjeku“, iako je zapravo riječ o 
sveučilišnom nastavniku koji je posjedovao vrlo skromne pedagoške sposobnosti. 

O svemu tome ima još mnogo dokumenata, a osobito o djelatnosti i radu 
M. Brandta na Fakultetu, posebno o njegovom pedagoškom i znanstvenom 
radu, o drugim njegovim tvrdnjama i postupcima, na jednoj strani, i na drugoj 
strani o prof. Sidaku kao izuzetnom pedagogu i znanstveniku. Završavam ovaj 
tekst s osjećajem da nisam uspio pronaći dovoljno jakih, a ipak pristojnih riječi 
kojima bih osudio tu knjigu i “Brandtove metode“. Ovdje moram stati. Za sada 
je dosta. 

